Eskom dreig om kragtoevoer na Vrystaatse munisipaliteit op te skortArgieffoto (Foto: Mujahid Safodien/AFP) Die Tokologo- plaaslike munisipaliteit in die Vrystaat het nog geen van hul Eskom-rekeninge vir vanjaar betaal nie. Die laaste bedrag van R 150 000 is op 5 Oktober 2021 betaal. Die munisipaliteit is in die Lejweleputswa-distrik geleë en bedien dorpe soos Boshof, Dealesville en Hertzogville. Maroela Media het vroeër berig hierdie munisipaliteit is een van 16 munisipaliteite in die Vrystaat wat Eskom teen die einde van Augustus gesamentlik meer as R17 miljard geskuld het vir dienste gelewer. Dit is ’n reusagtige toename van die R2,6 miljard wat die munisipaliteite teen Augustus verlede jaar geskuld het. Volgens Johann Steenkamp, DA-raadslid in die Tokologo- plaaslike munisipaliteit, het die munisipaliteit se Eskom-rekening tans met sowat R173 miljoen gegroei, van ŉ skuldlas van sowat R7,7 miljoen in Januarie 2016. “Die totale betaling van 2016 tot op hede is 2 03% van die totale rekening. Voorafbetaalde krag staan by ŉ 100%-invordering en daar is geen rede waarom dit nie aan Eskom betaal kan word nie,” sê Steenkamp. Die munisipaliteit maak gebruik van Ideal Prepaid Power, wat elektrisiteit in die gebied versprei, saam met Mafumu-konsultante wat namens die munisipaliteit werk. Hierdie entiteite verkoop elektrisiteitskoepons en vorder ook sakeondernemings se agterstallige skuld in en onderneem om Eskom te betaal. Volgens Eskom is geen dispuut verklaar nie en was geen afbetalingsplan onderhandel nie. “Eskom doen regstappe om die kragtoevoer op te skort. Dit sal lei tot ontwrigting vir die gemeenskap en sakelui aangesien hulle reeds onder druk is weens beurtkrag en swak infrastruktuur.” Die DA het ŉ dringende versoek aan die waarnemende munisipale bestuurder, Mpho Sehloho, die burgemeester, Boitumelo Seakge, en die speaker, Mathe Gaebee, gerig om die situasie te bespreek en terugvoer aan die raad sowel as die gemeenskap te gee oor hoekom die munisipaliteit nog geen betalings vanjaar gemaak het nie. Die DA het ook versoek dat die finansiële hoof, Thabo Matile, dringend terugvoer gee oor die situasie en dat diegene wat vir die wanbetaling verantwoordelik is, aanspreeklik gehou word.